Uredba Sveta (EGS) št. 2077/92

z dne 30. junija 1992

o medpanožnih organizacijah in sporazumih na področju tobaka

SVET EVROPSKE UNIJE JE

ob upoštevanju Pogodbe o ustanovitvi Evropske gospodarske skupnosti in zlasti členov 42 in 43 Pogodbe,

ob upoštevanju predloga Komisije [1],

ob upoštevanju mnenja Evropskega parlamenta [2],

ob upoštevanju mnenja Ekonomsko-socialnega odbora [3],

ker je treba zaradi srednjeročnih in dolgoročnih obetov na kmetijskih trgih Skupnosti in na svetovnih kmetijskih trgih nekatere instrumente skupne kmetijske politike prilagoditi, da se ponovno vzpostavi tržno ravnotežje; ker zahtevajo te prilagoditve, katerih cilj je predvsem povečanje fleksibilnosti instrumentov za podporo trgu, spremembo obnašanja zadevnih gospodarskih subjektov, da bolj upoštevajo dejanske razmere na trgu;

ker lahko medpanožne organizacije, ki jih ustanovijo posamezniki ali skupine in predstavljajo znaten delež različnih panog proizvodnje, predelave in trženja na področju tobaka, prispevajo k boljšemu upoštevanju razmer na trgu in spodbujajo spremembe v gospodarskem obnašanju, katerih namen je izboljšanje znanja in ureditve proizvodnje, predelave in trženja; ker lahko nekateri ukrepi teh organizacij prispevajo k izboljšanju tržnega ravnovesja in tako pomagajo pri uresničevanju ciljev iz člena 39 Pogodbe; ker je treba opredeliti ukrepe, ki predstavljajo takšen prispevek medpanožnih organizacij;

ker se zdi zaradi zgoraj navedenega primerno posebej priznati medpanožne organizacije, ki lahko dokažejo svojo reprezentativnost na regionalni ravni, medregionalni ravni ali na ravni Skupnosti in s svojimi ukrepi spodbujajo zgoraj navedene cilje; ker to priznanje podeli država članica ali Komisija, odvisno od področja dejavnosti medpanožne organizacije;

ker je treba zaradi podpore nekaterim ukrepom medpanožnih organizacij, ki so za veljavno tržno ureditev na področju tobaka še posebej zanimivi, predvideti možnost, da se uporaba pravil, ki jih medpanožna organizacija sprejme za svoje člane, pod določenimi pogoji razširi na vse proizvajalce in skupine v eni regiji ali več, ki niso člani medpanožne organizacije; ker je primerno, da tudi podjetja, ki niso člani, plačajo celo članarino ali del članarine za pokritje ne-upravnih stroškov, ki nastanejo pri izvajanju teh ukrepov; ker je treba to možnost izvajati glede na postopek, ki zagotavlja pravice zadevnih socialnoekonomskih skupin, zlasti varstvo pravic potrošnikov;

ker so drugi ukrepi priznanih medpanožnih organizacij lahko v splošnem gospodarskem in tehničnem interesu tobačnega sektorja ter tako koristijo vsem podjetjem, ki delujejo v zadevnih panogah, ne glede na to, ali so člani organizacije ali ne; ker se zdi v teh primerih upravičeno, da se nečlanom naloži plačilo članarin za pokritje stroškov, ki izhajajo neposredno iz izvajanja zadevnih ukrepov, razen upravnih stroškov;

ker je treba za pravilno izvajanje te ureditve zagotoviti tesno sodelovanje med državami članicami in Komisijo, ki mora imeti tudi stalna nadzorna pooblastila, zlasti glede priznavanja medpanožnih organizacij, ki delujejo na regionalni ali medregionalni ravni, ter sporazumov in usklajenih ravnanj, ki jih sprejmejo te organizacije;

ker morajo biti za obveščanje držav članic in javnosti na začetku vsakega leta objavljeni seznam medpanožnih organizacij, ki so bile v prejšnjem letu priznane ali jim je bilo v istem obdobju odvzeto priznanje, in pravila, katerih uporaba je bila razširjena, z navedbo njihovega področja veljavnosti,

SPREJEL NASLEDNJO UREDBO:

Člen 1

Ta uredba predpisuje pogoje za priznanje in dejavnost medpanožnih organizacij, ki delujejo na področju, ki ga pokriva tržna ureditev za tobak.

Člen 2

Medpanožne organizacije, ki:

1. jih sestavljajo predstavniki več gospodarskih dejavnosti, ki so povezane s proizvodnjo, predelavo in trženjem tobaka;

2. so bile ustanovljene na pobudo vseh ali nekaterih organizacij ali združenj, ki jih sestavljajo;

3. se ukvarjajo z več naslednjimi ukrepi v eni regiji ali več regijah Skupnosti ali v vsej Skupnosti; upoštevaje po potrebi interese potrošnikov:

(a) sodelujejo pri večji usklajenosti dajanja tobaka v listih ali tobaka v balah na trg;

(b) pripravljajo tipske pogodbe v skladu s pravili Skupnosti;

(c) izboljšujejo tržne informacije in preglednost;

(d) povečujejo dodano vrednost, zlasti s trženjem in raziskavami na področju novih možnosti uporabe, ki ne predstavljajo nevarnosti za javno zdravje;

(e) usmerjajo sektor v proizvode, ki bolje ustrezajo zahtevam trga in javnega zdravja;

(f) izvajajo raziskave na področju postopkov, ki omogočajo manjšo rabo fitofarmacevtskih sredstev ter zagotavljajo kakovost proizvodov in varovanje tal;

(g) razvijajo postopke in instrumente za izboljšanje kakovosti proizvodov v fazah proizvodnje in predelave;

(h) uporabljajo certificirana semena in spremljajo ter nadzorujejo kakovost proizvodov; se priznajo po tej uredbi.

Člen 3

1. Države članice na zahtevek priznajo medpanožne organizacije, ustanovljene na njihovem ozemlju, ki:

(a) opravljajo dejavnosti na regionalni ali medregionalni ravni na njenem ozemlju;

(b) predstavljajo znaten delež proizvodnje in/ali trgovine glede na področje delovanja in zastopane panoge; kadar ima medpanožna organizacija medregionalno področje delovanja, mora predložiti dokaz o minimalni reprezentativnosti za vsako izmed združenih panog v vsaki regiji, ki jo pokriva;

(c) se ukvarjajo z več ukrepi iz člena 2(3);

(d) se same ne ukvarjajo s proizvodnjo, predelavo ali trženjem proizvodov, vključenih v tržno ureditev iz člena 1.

2. Pred priznanjem države članice obvestijo Komisijo o medpanožnih organizacijah, ki so vložile zahtevek za priznanje, in predložijo vse potrebne podatke o panogah gospodarskih dejavnosti, ki jih vključujejo, o njihovi reprezentativnosti, o ukrepih, s katerimi se ukvarjajo, in vse druge podatke, potrebne za obravnavanje zahtevka.

Komisija lahko odkloni priznanje v 60 dneh po prejemu obvestila od države članice.

3. Države članice priznanje prekličejo, če:

(a) pogoji, določeni v tej uredbi, niso več izpolnjeni;

(b) medpanožne organizacije kršijo eno prepoved ali več iz člena 7(3), brez poseganja v kazenske postopke, ki se lahko uvedejo po nacionalnem pravu;

(c) medpanožna organizacija ne izpolni svoje obveznosti obveščanja, zahtevanega po členu 7(2).

Države članice takoj obvestijo Komisijo o svoji odločitvi, da prekličejo priznanje.

Člen 4

1. Komisija na zahtevek prizna medpanožne organizacije, ki:

(a) opravljajo svoje dejavnosti na medregionalni ravni na celotnem ozemlju ali delu ozemlja več držav članic ali na ravni Skupnosti;

(b) so bile ustanovljene po nacionalni zakonodaji države članice ali po zakonodaji Skupnosti;

(c) izpolnjujejo določbe člena 3(1)(b), (c) in (d).

2. Komisija o zahtevkih za priznanje obvesti države članice, na ozemlju katerih ima medpanožna organizacija sedež in opravlja svoje dejavnosti. Države članice lahko dajo svoje pripombe v dveh mesecih po tem obvestilu.

Komisija odloči o priznanju v treh mesecih po prejemu zahtevka in vseh potrebnih podatkov.

3. Komisija prekliče priznanje organizacijam iz odstavka 1 v primerih, navedenih v členu 3(3).

Člen 5

Komisija v seriji "C"Uradnega lista Evropskih skupnosti objavi imena priznanih medpanožnih organizacij z navedbo gospodarskega sektorja ali področja delovanja ter ukrepov, s katerimi se ukvarjajo v smislu člena 2. Objavi se tudi preklic priznanja.

Člen 6

Priznanje medpanožnih organizacij pomeni zanje dovoljenje, da izvajajo ukrepe iz členov 2(3) ob upoštevanju pogojev, določenih v tej uredbi.

Člen 7

1. Ne glede na člen 1 Uredbe št. 26 [4] člen 85(1) Pogodbe ne velja za sporazume in usklajena ravnanja priznanih medpanožnih organizacij za izvajanje ukrepov iz člena 2(3).

2. Odstavek 1 velja samo pod pogojem, da:

- je bila Komisija obveščena o sporazumih in usklajenih ravnanjih, ter

- Komisija v treh mesecih po prejemu vseh za oceno potrebnih podatkov ni ugotovila, da bi bili sporazumi ali usklajena ravnanja nezdružljivi s pravili Skupnosti.

Sporazumi in usklajena ravnanja se ne smejo izvajati, dokler se ta rok ne izteče.

3. Za sporazume in usklajena ravnanja, ki:

- lahko privedejo do kakršne koli delitve trgov v Skupnosti,

- lahko ogrozijo pravilno delovanje tržne ureditve,

- lahko povzročijo izkrivljanje konkurence, ki ni neodpravljivo za doseganje ciljev skupne kmetijske politike, ki se zasledujejo z ukrepi medpanožne organizacije,

- zajemajo določanje cen ali kvot brez poseganja v ukrepe, ki jih sprejmejo medpanožne organizacije pri uporabi posebnih določb predpisov Skupnosti,

- lahko povzročijo diskriminacijo ali izključevanje konkurence za znaten delež zadevnih proizvodov,

se v vsakem primeru šteje, da kršijo predpise Skupnosti.

4. Če po izteku trimesečnega roka iz druge alinee odstavka 2 Komisija ugotovi, da pogoji za uporabo te uredbe niso izpolnjeni, odloči, da se za zadevni sporazum ali usklajeno ravnanje uporablja člen 85(1) Pogodbe.

Odločitev ne začne veljati pred datumom, ko je o tem obveščena zadevna medpanožna organizacija, razen če je dala navedena medpanožna organizacija netočne podatke ali je zlorabila izjemo, določeno v odstavku 1.

Člen 8

1. Medpanožne organizacije lahko zahtevajo, da postanejo nekateri njihovi sporazumi ali usklajena ravnanja na vsakokratnem področju delovanja za določen čas zavezujoča za posameznike in skupine v zadevnem gospodarskem sektorju, ki ne pripadajo v medpanožni organizaciji zastopanim panogam.

Za navedeno razširitev pravil morajo medpanožne organizacije predstavljati vsaj dve tretjini zadevne proizvodnje in/ali trgovine. Kadar ima predlagana razširitev pravil medregionalni obseg, mora medpanožna organizacija dokazati, da ima minimalno stopnjo reprezentativnosti za vsako izmed združenih panog v vsaki regiji, ki jo pokriva.

2. Pravila, za katera se zahteva razširitev obsega, morajo biti veljavna najmanj eno leto in v zvezi z enim izmed naslednjih ciljev:

(a) znanjem s področja proizvodnje in trga;

(b) opredelitvijo minimalnih standardov kakovosti;

(c) uporabo pridelovalnih metod, združljivih z varstvom okolja;

(d) opredelitvijo minimalnih standardov embaliranja in predstavljanja;

(e) uporabo certificiranega semena in spremljanjem ter nadzorom kakovosti proizvodov.

3. Razširitev pravil velja pod pogojem, da jo odobri Komisija v skladu s postopkom iz člena 9.

Člen 9

1. Pri pravilih, ki jih predpišejo medpanožne organizacije, priznanih od držav članic, države članice z objavo zagotovijo obveščenost zadevnih socialnoekonomskih skupin o sporazumih ali usklajenih ravnanjih, ki jih nameravajo razširiti na posamezne izvajalce ali skupine, nečlane medpanožne organizacije, v posamezni regiji ali skupini regij.

Zadevne skupine lahko dajo svoje pripombe v dveh mesecih od objave.

2. Po izteku tega roka in preden sprejmejo odločitev države članice obvestijo Komisijo o pravilih, ki naj bi postala zavezujoča, in predložijo vse ustrezne podatke. Obvestilo vsebuje vse pripombe, prejete po objavi v skladu z odstavkom 1, in oceno zahtevka za razširitev.

3. Komisija v seriji "C"Uradnega lista Evropskih skupnosti objavi pravila, za katera medpanožne organizacije, ki jih je Komisija priznala v skladu s členom 4, zahtevajo razširitev. V dveh mesecih po objavi dajo lahko države članice in zadevne socialnoekonomske skupine svoje pripombe.

4. Če so pravila, za katera se zahteva razširitev, "tehnični predpisi" v smislu Direktive 83/189/EGS [5], se o njih obvesti Komisija v skladu s členom 8 navedene direktive sočasno z obvestilom iz odstavka 2.

Brez poseganja v odstavek 5 Komisija, kadar so izpolnjeni pogoji za utemeljeno mnenje po členu 9 Direktive 83/189/EGS, zavrne odobritev pravil, za katera se zahteva razširitev.

5. Komisija odloči v treh mesecih po prejemu obvestila od države članice v skladu z odstavkom 2, in kadar se uporabi odstavek 3, v petih mesecih po objavi zahtevka za razširitev pravil v Uradnem listu Evropskih skupnosti.

Komisija vedno odloči negativno, če ugotovi, da razširitev:

- izključuje konkurenco v znatnem delu skupnega trga,

- omejuje prosto trgovino ali

- ogroža cilje skupne kmetijske politike ali cilje katerih koli drugih pravil Skupnosti.

6. Pravila, katerih uporaba se razširi, se objavijo v Uradnem listu Evropskih skupnosti.

7. Kadar postanejo na podlagi tega člena pravila medpanožne organizacije zavezujoča za nečlane te organizacije, lahko država članica ali Komisija, kakor je primerno, odloči, da posamezniki ali skupine, ki niso člani, plačajo medpanožni organizaciji celotno članarino ali del članarine, ki jo plačujejo člani, in sicer v takšnem obsegu, da se s tako članarino ne pokrivajo upravni stroški za izvajanje teh pravil ali usklajenih ravnanj.

Člen 10

1. Kadar se priznana medpanožna organizacija ukvarja z enim ukrepom ali več iz odstavka 2, ki so v splošnem gospodarskem interesu podjetij, katerih dejavnost je povezana z enim zadevnim proizvodom ali več, lahko država članica, ki je priznanje podelila, ali Komisija, kadar je bilo priznanje podeljeno po členu 4, odloči, da posamezniki ali skupine, ki niso člani medpanožne organizacije, vendar imajo koristi od navedenih ukrepov, plačajo organizaciji celotno članarino ali del članarine, ki jo plačujejo njeni člani, in sicer v takšnem obsegu, da se s tako članarino pokrivajo stroški, ki nastanejo neposredno zaradi izvajanja zadevnih ukrepov, pri čemer ne gre za kakršne koli upravne stroške.

2. Ukrepi iz tega člena veljajo za enega izmed naslednjih ciljev:

- raziskave, s katerimi se proizvodom doda vrednost, zlasti z novimi možnostmi uporabe, ki ne ogrožajo javnega zdravja,

- študije za izboljšanje kakovosti tobaka v listih ali tobaka v balah,

- raziskave na področju razvoja pridelovalnih metod, ki omogočajo manjšo rabo fitofarmacevtskih sredstev ter zagotavljajo varovanje tal in okolja.

3. Zadevne države članice obvestijo Komisijo o odločitvah, ki jih nameravajo sprejeti po odstavku 1. Te odločitve lahko začnejo veljati šele po poteku treh mesecih od obvestila Komisiji. Komisija lahko v tem roku zahteva, da se predlog odločitve v celoti ali deloma zavrne, če se zdi, da splošni gospodarski interes ni utemeljen.

4. Kadar so ukrepi medpanožnih organizacij, ki jih prizna Komisija na podlagi člena 4, v splošnem gospodarskem interesu, Komisija obvesti o osnutku svoje odločitve zadevne države članice, ki lahko nato v dveh mesecih dajo svoje pripombe.

Člen 11

Vsak ukrep držav članic ali Komisije, s katerim se posameznikom ali skupinam, ki niso člani nobene medpanožne organizacije, naloži plačilo članarine, se objavi v Uradnem listu Evropskih skupnosti. Navedeni ukrep začne veljati šele po dveh mesecih od datuma objave.

Člen 12

Podrobna pravila za izvajanje te uredbe se sprejmejo v skladu s postopkom iz člena 23 Uredbe (EGS) št. 2075/92 [6].

Ta uredba je v celoti zavezujoča in se neposredno uporablja v vseh državah članicah.

V Luxembourgu, 30. junija 1992

Za Svet

Predsednik

Arlindo Marques Cunha

[1] UL C 295, 14.11.1991, str. 5.

[2] UL C 94, 13.4.1992.

[3] UL C 98, 21.4.1992, str. 31.

[4] Uredba Sveta št. 26 z dne 4. aprila 1962 o uporabi določenih pravil konkurence za proizvodnjo kmetijskih proizvodov in trgovanje z njimi (UL 30, 20.4.1962, str. 993/62). Uredba, kakor je bila spremenjena z Uredbo (EGS) št. 49 (UL 53, 1.7.1962, str. 1571/62).

[5] UL L 109, 26.4.1983, str. 8. Direktiva, kakor je bila nazadnje spremenjena z Direktivo 90/230/EGS (UL L 128, 18.5.1990, str. 15).

[6] UL L 215, 30.7.1992, str. 70.

--------------------------------------------------